
	1.
	Likumprojekts (grozījumi)
 Papildināt 74. pantu ar 2.1, 2.2 un 2.3 daļu šādā redakcijā:
"(21) Ja dīkstāve ilgst vairāk par piecām darba dienām pēc kārtas, darba devējam ir tiesības samazināt šā panta otrajā daļā noteikto atlīdzību līdz 70 procentiem, nodrošinot, ka darbiniekam saglabājamās atlīdzības apmērs nav mazāks par minimālo mēneša darba algu proporcionāli darbiniekam nolīgtajam darba laikam. Darba devējam ir pienākums savlaicīgi informēt darbinieku par iespējamo atlīdzības samazinājumu dīkstāves laikā.
(22) Darbiniekam, kurš nepiekrīt šā panta 2.1 daļā minētajam atlīdzības samazinājumam, ir tiesības uzteikt darba līgumu, neievērojot šā likuma 100. panta pirmajā daļā noteikto termiņu, ja dīkstāve ilgst vairāk par četrām nedēļām pēc kārtas. Šādā gadījumā darba devējam ir pienākums izmaksāt darbiniekam atlaišanas pabalstu ne mazāk kā 75 procentu apmērā no šā likuma 112. panta pirmajā daļā noteiktā apmēra. Darba koplīgumā var noteikt mazāku atlaišanas pabalsta apmēru par šajā daļā noteikto, bet ne mazāku kā 50 procentu apmērā no šā likuma 112. panta pirmajā daļā noteiktā apmēra.
(23) Darba devējam ir pienākums paziņot darbiniekam par dīkstāves iestāšanos, tās iemesliem un dīkstāves laikā ievērojamiem noteikumiem par darbinieka atrašanos darbavietā, veidu, kādā dīkstāvi izbeidz un laikposmu, kādā darbiniekam ir jāatsāk darba pienākumu izpilde, ja dīkstāves laikā darba devējs ir noteicis darbinieka tiesības neatrasties darbavietā. Ja dīkstāve ilgst vairāk par piecām darba dienām pēc kārtas, darbinieks var neatrasties darbavietā, bet viņam ir jābūt gatavam atsākt darba pienākumu izpildi darba devēja noteiktajā kārtībā.  Darba devējam ir pienākums pierādīt, ka darbinieks ir informēts par darba devēja paziņošanas pienākuma izpildi.”
	Priekšlikums
Lūdzam anotācijā pamatot, kāpēc grozījums Darba likuma 74. panta 22. daļā pieļauj atkāpi no Darba likuma 112. panta pirmajā daļā  noteiktā atlaišanas pabalsta apmēra, kas izmaksājams darbiniekam darba līguma uzteikuma gadījumā, paredzot to izmaksāt, attiecīgi, tikai 75 vai 50 procentu apmērā, it īpaši ņemot vērā, ka anotācijā norādītās likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” un Covid-19 infekcijas izplatības seku pārvarēšanas likuma normas noteica, ka darbiniekam izmaksājams atlaišanas pabalsts pilnā Darba likuma 112.pantā noteiktajā apmērā. Vienlaikus lūdzam arī izvērtēt, vai šāda norma nepasliktina darbinieka tiesisko stāvokli, salīdzinot ar šobrīd spēkā esošo Darba likuma regulējumu, un ar attiecīgu izvērtējumu papildināt anotāciju. 
Piedāvātā redakcija
-
	Sandris Rāgs (TM)

	2.
	Likumprojekts (grozījumi)
 Papildināt 100. panta piektās daļas otro teikumu ar vārdiem “kā arī nolīgtās vai likumā noteiktās darba algas izmaksas kavējums ilgāk kā divas nedēļas pēc darba algas izmaksai noteiktā laika”.
	Priekšlikums
Lūdzam izvērtēt, cik pamatoti attiecīgo normu piemērot nevis darba samaksas izmaksas nokavējuma gadījumā, bet tikai darba algas nokavējuma gadījumā, nepieciešamības gadījumā precizējot likumprojektu un anotāciju.

Pamatojums: atbilstoši Darba likuma 59. pantam darba samaksa ir darbiniekam regulāri izmaksājamā atlīdzība par darbu, kura ietver darba algu un normatīvajos aktos, darba koplīgumā vai darba līgumā noteiktās piemaksas, kā arī prēmijas un jebkuru cita veida atlīdzību saistībā ar darbu. Turklāt saskaņā ar Darba likuma 28. panta otro daļu ar darba līgumu darba devējs apņemas maksāt nolīgto darba samaksu un nodrošināt taisnīgus, drošus un veselībai nekaitīgus darba apstākļus. Savukārt Darba likuma 40. panta otrās daļas 6.punkts noteic, ka darba līgumā cita starp nosakāms darba samaksas apmērs un izmaksas laiks (līdzīga norma ir arī attiecībā uz norādāmo informācija darba koplīgumā un darba kārtības noteikumos  (sk., Darba likuma 55. panta otrās daļas 3. punktu), bet Darba likuma 19. nodaļa reglamentē detalizētāk darba samaksas izmaksas jautājumus, tajā skaitā darba devēja pienākumu izsniegt darba samaksas aprēķinu, darba samaksas veidu un darba samaksas izmaksas laiku. 
Piedāvātā redakcija
-
	Sandris Rāgs (TM)

	3.
	Likumprojekts (grozījumi)
 Papildināt 134. pantu ar astoto, devīto un desmito daļu šādā redakcijā:
“(8) Ja darbinieks, kuram noteikts nepilns darba laiks, pamatojoties uz darbinieka un darba devēja vienošanos, kādā no nedēļas dienām vai nedēļām veic darbu, kas pārsniedz dienas vai nedēļas normālo darba laiku, tad šis laiks netiek uzskatīts par virsstundu darbu, ja darbinieka kopējais nostrādātais laiks mēneša ietvaros nepārsniedz mēneša normālo darba laiku. Nesamazinot darbinieku kopējo aizsardzības līmeni, darba koplīgumā, kas noslēgts ar darbinieku arodbiedrību, puses var vienoties par ilgāku darba laika uzskaites periodu, kas nevar pārsniegt trīs mēnešus.

(9) Darba devējam ir pienākums iepazīstināt darbiniekus ar darba grafiku ne vēlāk kā divas nedēļas pirms tā stāšanās spēkā.

(10) Ja pēdējo sešu mēnešu laikā darbinieka vidējais nostrādāto stundu skaits mēnesī sasniedz normālo darba laiku, tad pēc darbinieka pieprasījuma uzskatāms, ka viņam ir noteikts normālais darba laiks.”
	Priekšlikums
Lūdzam atbilstoši Darba likuma 131. un 134. pantā lietotajai terminoloģijai aizstāt vārdus "dienas vai nedēļas normālo darba laiku"  ar vārdiem "normālo dienas vai nedēļas darba laiku".
Piedāvātā redakcija
-
	Sandris Rāgs (TM)

	4.
	Likumprojekts (grozījumi)
 Papildināt 134. pantu ar astoto, devīto un desmito daļu šādā redakcijā:
“(8) Ja darbinieks, kuram noteikts nepilns darba laiks, pamatojoties uz darbinieka un darba devēja vienošanos, kādā no nedēļas dienām vai nedēļām veic darbu, kas pārsniedz dienas vai nedēļas normālo darba laiku, tad šis laiks netiek uzskatīts par virsstundu darbu, ja darbinieka kopējais nostrādātais laiks mēneša ietvaros nepārsniedz mēneša normālo darba laiku. Nesamazinot darbinieku kopējo aizsardzības līmeni, darba koplīgumā, kas noslēgts ar darbinieku arodbiedrību, puses var vienoties par ilgāku darba laika uzskaites periodu, kas nevar pārsniegt trīs mēnešus.

(9) Darba devējam ir pienākums iepazīstināt darbiniekus ar darba grafiku ne vēlāk kā divas nedēļas pirms tā stāšanās spēkā.

(10) Ja pēdējo sešu mēnešu laikā darbinieka vidējais nostrādāto stundu skaits mēnesī sasniedz normālo darba laiku, tad pēc darbinieka pieprasījuma uzskatāms, ka viņam ir noteikts normālais darba laiks.”
	Priekšlikums
Tiesiskai skaidrībai lūdzam anotācijā pamatot, kāpēc minētais likuma grozījums attiecināms tikai uz darba koplīgumu, kuru darba devējs noslēdzis ar darbinieku arodbiedrību.

Pamatojums: Darba likuma 18. panta pirmā daļa, saskaņā ar kuru darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā.
Piedāvātā redakcija
-
	Sandris Rāgs (TM)

	5.
	Likumprojekts (grozījumi)
 Informatīvajā atsaucē uz Eiropas Savienības direktīvām:
izslēgt 4. un 24. punktu;
	Priekšlikums
Pamatojoties uz Ministru kabineta 2021. gada 7. septembra noteikumu Nr.617 "Tiesību akta projekta sākotnējās ietekmes izvērtēšanas kārtība" 9.1.apakšpunktu, lūdzam skaidrot, kāpēc likumprojekts paredz izslēgt "Informatīvajā atsaucē uz Eiropas Savienības direktīvām" 4. un 24. punktu.
Piedāvātā redakcija
-
	Sandris Rāgs (TM)

	6.
	Likumprojekts (grozījumi)
 papildināt ar atsauci 34.punktu šādā redakcijā:
“34) Eiropas Parlamenta un Padomes 2022.gada 19.oktobra direktīva par adekvātām minimālajām algām Eiropas Savienībā.”
	Priekšlikums
Lūdzam informatīvo atsauci uz attiecīgo Eiropas Savienības direktīvu noformēt atbilstoši  Ministru kabineta 2009. gada 3. februāra noteikumu Nr.108 "Normatīvo aktu projektu sagatavošanas noteikumi" 168. punktam (sk., piemēram Darba likuma sadaļas "Informatīvā atsauce  uz Eiropas Savienības direktīvām"  33. punktu).
Piedāvātā redakcija
34) Eiropas Parlamenta un Padomes 2022. gada 19. oktobra direktīvas (ES) 2022/2041 par adekvātām minimālajām algām Eiropas Savienībā.
 
	Sandris Rāgs (TM)

	7.
	Anotācija (ex-ante)
1.1. Pamatojums
	Priekšlikums
Tiesiskai skadrībai aicinām precizēt atsauci uz Valdības rīcības plānu Deklarācijas par Evikas Siliņas vadītā Ministru kabineta iecerēto darbību īstenošanai.
Piedāvātā redakcija
Likumprojekts "Grozījumi Darba likumā" (turpmāk – likumprojekts) izstrādāts, lai izpildītu Ministru kabineta 2024.gada 20.janvāra rīkojuma Nr.55 “Par Valdības rīcības plānu Deklarācijas par Evikas Siliņas vadītā Ministru kabineta iecerēto darbību īstenošanai” pielikuma "Valdības rīcības plāns" (turpmāk – Valdības rīcības plāns) 29.3. uzdevumu: “Sadarbībā ar sociālajiem partneriem izvērtēta nepieciešamība pilnveidot darba tiesisko attiecību regulējumu, tai skaitā attiecībā uz darbinieka tiesībām neveikt darba pienākumus un uzteikt darba līgumu darba samaksas neizmaksas gadījumā, virsstundu darbu, dīkstāvi, nepilno darba laiku, koplīgumiem, darbnespējas periodu, kā arī iespēju samazināt darba devējiem izvirzāmās formālās prasības, vienlaikus nesamazinot vispārējo darbinieku tiesiskās aizsardzības līmeni”.
	Sandris Rāgs (TM)



